Ole M. Nielsen (KRF), 1998-04-03:
Jeg så i en avis her til morgen et citat af Bismarck.
Han sagde, at det at lave love er ligesom at lave pølser: man er bedst tjent med ikke at se processen.
Det var da meget relevant lige nøjagtig i dag.
Det kan selvfølgelig have noget at gøre med, at analysemetoderne er blevet bedre, men det kan også have noget med at gøre, at man har andre tilberedningsmetoder, og jeg vil tillade mig at sige lidt uartigt, at jeg mener også, der er tale om en vis form for forbrugerhysteri.
Forbrugerstof er jo godt stof i medierne.
Man kan få det indtryk, når man ser medierne, at vi har utrolig dårlige fødevarer i Danmark, men det er efter min overbevisning absolut ikke tilfældet.
Jeg er, som en tidligere ordfører også sagde, meget optaget af, at der bliver strammet yderligere op på tilsætningsstofferne.
Det siger loven ikke ret meget om, for det er jo noget, der vedtages ved bemyndigelser og bekendtgørelser.
Men jeg mener, at tilsætningsstoffer er et lige så stort problem som bakterier, så her vil jeg meget gerne have strammere regler.
Men efter det må jeg sige, at der er ingen undskyldning
for, at vi i Danmark ikke har en indiskutabel topkvalitet i vore fødevarer.
Selvfølgelig skal vi have det.
Det er sløseri og spekulation, når man kan finde de kvaliteter i hakket kød, man finder rundt omkring i butikkerne.
Det hører ingen steder hjemme.
Kontrollen skal være effektiv, og effektiviteten består først og fremmest i, at den skal være præventiv og ikke afslørende.
Om det sker bedst gennem et statsligt system, kan jeg ikke sige, men det er klart, at det skal være et ensartet system, og det er nok muligt, at det er bedst at lave et statsligt system. Jeg mener, at man i al lovgivning også skal tage regionale hensyn.
Der foregår jo på alle leder og kanter i samfundet en effektivisering, en centralisering og på nogle områder en afbureaukratisering, som medfører, at man trækker arbejdspladser fra de ydre til de lidt mere centrale områder i landet.
Det er også det, der vil ske, når man går ned fra at have 32 enheder til at have en halv snes enheder, og jeg vil godt være med til at se på, om det ikke kan lade sig gøre at bevare nogle arbejdspladser ude i det yderste led.
Det er lidt mærkværdigt, at man i vor tid, hvor man ved hjælp af edb og Internet og gode transportmuligheder kan udføre sit arbejde hvor som helst, skal »hvor som helst« altid være centralt.
Det er mærkværdigvis aldrig decentralt, og der burde måske være en passus i al lovgivning om, hvilke påvirkninger denne lov vil have på regionaludviklingen, ligesom man har en passus om, hvordan loven påvirker miljøet og økonomien.
Med hensyn til kontrollens mulighed for at sætte folk i gabestokken mener jeg, det må være den yderste mulighed.
Jeg mener, at gabestokken var noget, man brugte i tidligere århundreder.
Det er nok muligt, at den stadig skal være der, men som jeg har været inde på tidligere i dag, er det specielt på det punkt nødvendigt med ensartethed og faste begreber, når man administrativt kan straffe folk ved at sætte dem i en gabestok. Så må jeg indrømme, at jeg har overhovedet ingen forståelse for, at man udhænger producenter i den primære produktion, altså f.eks. en mælkeproducent, hvor der er fundet penicillinrester i mælken.
Det er et område, hvor der faktisk er temmelig streng kontrol; det er meget sjældent, man finder det, og så bliver man idømt en bøde, og man mister afregningen for sin mælkeproduktion, men samtidig kan man altså blive hængt ud.
Det at hænge folk ud har jo til formål at advare forbrugeren, og jeg kan ikke forstå, hvordan man advarer forbrugeren ved at hænge en mælkeproducent ud, hvis han altså vel at mærke ikke har et gårdmejeri og har stalddørssalg; men det er jo ikke så almindeligt.
Reelt bliver det jo Mejeriselskabet Danmark og Kløvermælk, man hænger ud, og i det hele taget er jeg noget kritisk over for gabestokken, altså offentliggørelsesprincippet.
Det må være den yderste konsekvens.
Vi går positivt ind i arbejdet med lovforslaget.
Også vi tvivler lidt på, om man kan nå at få det hele lavet fornuftigt færdigt inden sommerferien, men vi vil arbejde med på det.